Վեռնոն Ահմաջյան
Վեռնոն Ահմաջյան (), հայազգի հայտնի քարաքոսաբան, ԱՄՆ Քլարկի համալսարանի պատվավոր պրոֆեսոր։

Կենսագրություն 
Ծնվել և մեծացել է Վիթնսվիլում` հայ էմիգրանտների` Նշան և Անի Ահմաջյանների (Օհանյանների) ընտանիքում և ավելի քան 40 տարի ապրել է Վուստեր քաղաքում։ 
Ահմաջյանը ավարտել է Քլարկի համալասարանը 1952 թվականին՝ ստանալով բակալավրի կոչում։ Երկու տարի զինվորական ծառայություն անցնելուց հետո վերադարձել է Քլարկի համալսարան և ստացել մագիստրոսի աստիճան։ Փիլիսոփայության դոկտորի կոչում (Ph.D) ստացել է 1960 թվականին Հարվարդի համալսարանում։ 
Աշխատել է տարբեր համալսարաններում՝ Մասաչուսեթսի համալսարանում, Կալիֆորնիայի համալսարանում  (Բերկլի) և գլխավորապես Քլարկի համալսարանում։ Մշակել է մեթոդներ լաբորատոր պայմաններում քարաքոսերի անջատման և կուլտիվացման համար։ Ահմաջյանի գիտական հետաքրքրությունները հիմնականում վերաբերել են քարաքոսերի սիմբիոզի բնույթին։ 
Ահմաջյանը Քաղցկեղի ազգային ինստիտուտին տրամադրել է հատուկ քարաքոսային կուլտուրաներ, որոնք կիրառվել են քաղցկեղի ախտորոշման սկրինինգային ծրագրերում և ՁԻԱՀ-ի դեմ պայքարում։ Բազմաթիվ գրքերի ու գիտական հոդվածների հեղինակ և համահեղինակ է։

Պարգևներ, մրցանակներ  
1967 թվականին պարգևատրվել է հատուկ մեդալով Անտարկտիդայի Մաք-Մյուրդո գիտական կայանում կատարված աշխատանքների համար Գիտության ազգային հիմնադրամի կողմից, ինչպես նաև իր պատվին է կոչվել Տրանսանտարկտիդայի լեռների Քվին-Ալեքսանդրիա լեռնաշղթայի գագաթներից մեկը (Ահմաջյանի գագաթ)։ Ահմաջյանը եղել է մի շարք մասնագիտական ասոցիացիաների անդամ, որոնց թվում են Քարաքոսաբանության միջազգային ասոցիացիան (IAL), Գիտության առաջխաղացման ամերիկյան ասոցիացիան (AAAS) և այլն։ 1996 թվականին Քարաքոսաբանության միջազգային ասոցիացիայի կողմից պարգևատրվել է Աքարիուսի մեդալով քարաքոսաբանության ոլորտում գիտական ձեռքբերումների և նվաճումների համար։

Մահը  
Վախճանվել է 2012 թվականի մարտի 13-ին՝ 81 տարեկան հասակում։

Գրքեր 
 Ahmadjian, Vernon. 1967. The Lichen Symbiosis. Blaisdell Publishing Co., Waltham, Mass., 152 pages.
 Ahmadjian, Vernon. 1993. The Lichen Symbiosis. John Willey and Sons, Inc., New York, 250 pages. ISBN 0-471-57885-1
 Ahmadjian, V., and M. E. Hale, eds. (1973). The Lichens. New York։ Academic Press. pp. 697.
 Ahmadjian, V., and S. Paracer. 1986. Symbiosis։ An introduction to Biological Associations. Hanover, N. H., University Press of New England, 212 pages.
 Paracer, Surindar and Vernon Ahmadjian. 2000. Symbiosis, An Introduction to Biological Associations. Second Edition. Oxford University Press, ISBN 0-19-511807-3.

Տես նաև 
Ի հիշատակ Վեռնոն Ահմաջյանի 
Աքարիուսի մեդալակիր Վեռնոն Ահմաջյան

Ծանոթագրություններ

Արտաքին հղումներ 
 Քարաքոսաբանություն 

Հայ կենսաբաններ
1930 ծնունդներ
Մայիսի 19 ծնունդներ
2012 մահեր
Մարտի 30 մահեր
Հարվարդի համալսարանի շրջանավարտներ